****

OBJAVA ZA MEDIJE

**Otvorene ponude za radove na dionici željezničke pruge**

**Križevci – Koprivnica – državna granica**

* ***Radovi obuhvaćaju rekonstrukciju postojećeg i izgradnju drugog kolosijeka na dionici Križevci – Koprivnica – državna granica***
* ***Prihvatljivi troškovi projekta se s 85 posto sufinanciraju iz Instrumenata za povezivanje Europe (CEF)***
* ***Riječ je o najvećem infrastrukturnom željezničkom projektu u novijoj povijesti Republike Hrvatske procijenjene vrijednosti investicije 297 milijuna eura***

ZAGREB – U sjedištu HŽ Infrastrukture, u nazočnosti investitora i ponuđača, 19. srpnja 2019. godine održano je javno otvaranje ponuda koje su pristigle u sklopu otvorenog postupka javne nabave za izvođenje radova na projektu ''Rekonstrukcija postojećeg i izgradnja drugog kolosijeka na dionici Križevci – Koprivnica – državna granica'', ukupne duljine **42,6 kilometara.**

**Riječ je o strateškom projektu od javnog značaja za Republiku Hrvatsku i do sada najvećem infrastrukturnom željezničkom projektu u novijoj povijesti Republike Hrvatske koji sufinancira Europska Unija.**

Njegovom provedbom povećat će se kapacitet pruga, podići brzina prometovanja modernom dvokolosiječnom prugom te podići razina sigurnosti na koridoru, na što značajan utjecaj ima i provedba projekta ''Rekonstrukcija postojećeg i izgradnja drugog kolosijeka željezničke pruge Dugo Selo – Križevci'' vrijedan 196,9 milijuna eura koji je trenutno u fazi izvođenja radova, te provedba projekta ''Rekonstrukcija i izgradnja drugog kolosijeka na dionici Hrvatski Leskovac – Karlovac'' procijenjene vrijednosti radova 315 milijuna eura, a za koji će javna nabava za izvođenje radova biti raspisana krajem ove godine.

Riječ je o projektima koji se nalaze na hrvatskom dijelu Mediteranskog koridora koji se proteže od državne granice s Mađarskom preko Zagreba pa sve do Rijeke, a njihovom realizacijom u konačnici će se stvoriti i uvjeti za dodatno povećanje tereta u riječkoj luci i podizanje njezine konkurentnosti.

**Na javnom otvaranju pristiglo je ukupno deset ponuda za izvođenje radova:**

* Zajednica ponuditelja: YAPI MERKEZI INSAAT; Kolektor Koling d.o.o., cijena ponude u iznosu 2.869.273.565,88 kuna (bez PDV-a)
* Zajednica ponuditelja: COMSA S.A.; GCF GENERALE COSTRUZIONI FERROVIARIE S.P.A., cijena ponude u iznosu 3.030.395.946,00 kuna (bez PDV-a)
* Zajednica ponuditelja: STRABAG AG (Podružnica Zagreb STRABAG d.d.); STRABAG d.o.o.; STRABAG Rail a.s.; OOO RŽD INTERNEŠNL, cijena ponude u iznosu 2.979.190.669,02 kuna (bez PDV-a)
* Zajednica ponuditelja: China Tiesiju Civil Engineering Group Co., Ltd.; China Railway Electrification Engineering Group Co, Ltd., cijena ponude u iznosu 2.830.591.334,54 kuna ( bez PDV-a)
* Cengiz Insaat Sanayi ve Ticaret A.S., cijena ponude u iznosu 2.418.073.115,69 kuna (bez PDV-a)
* S.A. de Obras y Servicios, COPASA, cijena ponude u iznosu 3.053.956.083,47 kuna (bez PDV-a)
* Zajednica ponuditelja: Rizzani de Eccher S.p.A.; SŽ-Železniško gradbeno podjetje Ljubljana d.d., cijena ponude u iznosu 2.881.961.131,70 kuna (bez PDV-a)
* Zajednica ponuditelja: SINOHYDRO CORPORATION LIMITED; Sinohydro engineering bureau 4 co., ltd., cijena ponude u iznosu 2.410.652.582,87 kuna (bez PDV-a)
* AVAX S.A., cijena ponude u iznosu 2.897.701.801,75 kuna (bez PDV-a)
* Zajednica ponuditelja: DIV GRUPA d.o.o.; Integral Inženjering a.d. Laktaši; TSS GRADE, a.s., cijena ponude u iznosu 2.534.579.787,38 kuna (bez PDV-a)

Pristigle ponude bit će evaluirane u zakonski određenom vremenskom razdoblju, a nakon odabira ekonomski najpovoljnije slijedi potpisivanje ugovora s izvođačem radova.

[**Izrada projektne dokumentacije za predmetni projekt**](http://www.hzinfra.hr/?p=1457) sufinancirana je također iz europskih sredstava, i to u okviru programa IPA-e, odnosno Operativnog programa Promet.

**Detaljnije o projektu:**

* Projektom se planira **dogradnja drugoga kolosijeka i rekonstrukcija postojećega kolosijeka**, što će omogućiti brzinu vožnje vlakova od **160 km/h**. Znatnija rekonstrukcija postojeće trase izvodit će se između stajališta Carevdara i kolodvora Lepavine u duljini od 4,3 km, pri čemu će se ukupna duljina dionice pruge Križevci – Koprivnica – državna granica s Mađarskom smanjiti na 42,6 km.
* U sklopu projekta predviđeni su **rekonstrukcija** postojećih **kolodvora Lepavine** i **Koprivnice** te **stajališta Majurca, Carevdara, Vojakovačkog Kloštra** i **Sokolovca**, **prenamjena** postojećega kolodvora **Mučne Reke** u stajalište te **izgradnja** **novoga kolodvora Novog Drnja i novoga stajališta Peteranca**.
* U svrhu denivelacije postojećih željezničko-cestovnih prijelaza koji se zadržavaju, izgradit će se **osam cestovnih nadvožnjaka, dva cestovna podvožnjaka i jedan pothodnik**. Na to će se nadovezati izgradnja svodnih i paralelnih cesta uz trasu željezničke pruge kako bi se omogućio pristup svim česticama čije će postojeće pristupe prekinuti izgradnja tih objekata.
* Na elektroenergetskome infrastrukturnom podsustavu bit će izvedeni radovi na izgradnji i rekonstrukciji kontaktne mreže te ostalim elektroenergetskim postrojenjima kao što su elektrovučna postrojenja, postrojenja napajanja te vanjska rasvjeta u stajalištima i kolodvorima. Na signalno-sigurnosnom, prometno-upravljačkom i telekomunikacijskom sustavu također će biti izvedeni radovi na dogradnji novih elemenata i uređaja te obnovi postojećih.
* **Tehnički parametri** koji će se postići izgradnjom i nadogradnjom u cijelosti će biti **usklađeni s EU-ovim zahtjevima za koridorske pruge osnovne TEN-T mreže** kako je to određeno Uredbom (EU) br. 1315/2013 (npr. osovinsko opterećenje od 225 kN, elektrifikacija 25kV/50Hz, prijam interoperabilnih vlakova duljine 740 m te brzina do 160 km/h  [uz iznimku u gradskim područjima]).

